Document ID: 32008D0987

ROZHODNUTIE KOMISIE
zo 16. decembra 2008,
ktorým sa Lotyšsku prideľujú dodatočné dni rybolovu v Baltskom mori v subdivíziách 25 a 26
[oznámené pod číslom K(2008) 8217]
(Iba lotyšské znenie je autentické)
(2008/987/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1404/2007 z 26. novembra 2007, ktorým sa na rok 2008 ustanovujú rybolovné možnosti a súvisiace podmienky pre určité populácie rýb a zoskupenia populácií rýb uplatniteľné v Baltskom mori (1), a najmä na bod 1.3. jeho prílohy II,
keďže:
(1)
V bode 1.1. prílohy II k nariadeniu (ES) č. 1404/2007 sa určuje maximálny počet dní, keď rybárske plavidlo, ktoré loví pomocou vlečných sietí, dánskych záťahových sietí alebo podobného výstroja s veľkosťou ôk najmenej 90 mm, pomocou žiabrových sietí, zamotávacích sietí alebo viacstenných zamotávacích sietí s veľkosťou ôk najmenej 90 mm, pomocou lovných šnúr na lov pri dne, dlhých lovných šnúr okrem unášaných lovných šnúr, ručných lovných šnúr a zariadení so záchytmi, môže byť neprítomné v prístave v subdivíziách 25 - 27 a 28.2 s výnimkou obdobia od 1. júla do 31. augusta, keď sa uplatňuje článok 8 ods. 1 písm. b) nariadenia Rady (ES) č. 1098/2007 z 18. septembra 2007, ktorým sa ustanovuje viacročný plán pre populácie tresky v Baltskom mori a rybolov využívajúci tieto populácie a ktorým sa mení a dopĺňa nariadenie (EHS) č. 2847/93 a zrušuje nariadenie (ES) č. 779/97 (2).
(2)
V súlade s článkom 1 nariadenia Komisie (ES) č. 169/2008 (3) sa podoblasti ICES 27 a 28.2 vynímajú z niektorých obmedzení rybolovného úsilia a povinností zaznamenávania údajov na rok 2008 podľa nariadenia Rady (ES) č. 1098/2007.
(3)
Na základe bodu 1.3. prílohy II k nariadeniu (ES) č. 1404/2007 môže Komisia prideliť najviac 4 dodatočné rybolovné dni neprítomnosti v prístave na základe trvalého ukončenia rybolovných činností, ktoré sa uskutočňovali od 1. januára 2005.
(4)
V súlade s bodom 1.4. prílohy II k nariadeniu (ES) č. 1404/2007 predložilo Lotyšsko v januári 2008 žiadosť, ktorá obsahovala najmä zoznam lotyšských plavidiel, ktoré lovia pomocou už uvedeného výstroja a ktoré ukončili svoju činnosť 1. januára 2005. Doplňujúce informácie poskytlo Lotyšsko 4. júna 2008 a 10. júla 2008.
(5)
Podľa databázy TAC a kvót Spoločenstva Lotyšsko vymenilo 661 ton z 694 ton kvóty na tresku v subdivíziách 22 - 24. Dni neprítomnosti v prístave v subdivíziách 22 - 24 ustanovené pre Lotyšsko stačia pre zvyšné rybolovné možnosti a pridelenie dodatočných dní v tejto oblasti nie je potrebné.
(6)
Vzhľadom na predložené údaje sa môžu Lotyšsku okrem už povolených 178 dní na mori prideliť 4 dodatočné dni na rok 2008 v subdivíziách ICES 25 a 26 pre plavidlá, ktoré lovia pomocou spomínaného výstroja.
(7)
Opatrenia stanovené v tomto rozhodnutí sú v súlade so stanoviskom Výboru pre rybolov a akvakultúru,
PRIJALA TOTO ROZHODNUTIE:
Článok 1
V súlade s ustanovením bodu 1.1. písm. b) prílohy II k nariadeniu (ES) č. 1404/2007 sa maximálny počet dní, keď môže byť lotyšské plavidlo neprítomné v prístave za jeden rok v subdivíziách 25 a 26 v Baltskom mori, zvyšuje o 4 dodatočné dni. Toto rozhodnutie sa uplatňuje na rybárske plavidlá vykonávajúce rybolov pomocou vlečných sietí, dánskych záťahových sietí alebo podobného výstroja s veľkosťou ôk najmenej 90 mm, pomocou žiabrových sietí, zamotávacích sietí alebo viacstenných zamotávacích sietí s veľkosťou ôk najmenej 90 mm, pomocou lovných šnúr na lov pri dne, dlhých lovných šnúr okrem unášaných lovných šnúr, ručných lovných šnúr a zariadení so záchytmi.
Článok 2
Toto rozhodnutie je určené Lotyšskej republike.
V Bruseli 16. decembra 2008

Labels: 20
8
18
6